讀玄宗幸蜀記
作者：貫休
朝代：唐

paragraphs: 宋璟姚崇死，中庸遂變移。
如何遊萬里，祗爲一胡兒。
泣溻乾坤色，飄零日月旗。
火從龍闕起，淚向馬嵬垂。
始憶張丞相，全師郭子儀。
百官皆剽劫，九廟盡崩隳。
塵撲銀輪暗，雷奔棧閣危。
倖臣方賜死，野老不勝悲。
及霤飄淪日，行宮寂寞時。
人心雖未厭，天意亦難知。
聖兩歸丹禁，承乾動四夷。
因知納諫諍，始是太平基。